Britisk avis: Fulham vil kvitte seg med Riise
Den vanligvis velinformerte britiske avisen meldte sent tirsdag kveld at Fulham har fortalt John Arne Riise at han kan forlate Craven Cottage dersom en annen klubb vil kjøpe ham. De samme opplysningene har VG fått opplyst fra kilder i England. 32-åringen har ikke vært i londonernes startoppstilling siden 1-1-kampen mot Southampton 2. juledag. Årsaken skal være at Fulham-sjef Martin Jol er misfornøyd med rødtoppens prestasjoner denne sesongen. Nå kan hans tid i klubben snart være over.Riises forhold til den nederlandske manageren skal ha blitt forverret fordi han ble vraket til hjemmemøtet med Swansea 29. desember. Til kampene mot West Bromwich og Blackpool var han ute med skade, men han ble friskmeldt i tide til oppgjøret mot Wigan i helgen. Da var han ubenyttet reserve. Tirsdag var han igjen henvist til benken i omkampen i FA-cupen mot managerløse Blackpool. Den siste tiden har Kieran Richardson og Matthew Briggs fått tillit på venstrebacken - en posisjon hvor Riise tidligere var et soleklart førstevalg. Forrige sesong var nordmannen en av Martin Jols mest betrodde menn i Premier League. Riise signerte en treårsavtale med Fulham da han kom fra Roma sommeren 2011. Foreløpig har ikke hvittrøyene signalisert at det er aktuelt med en forlengelse av kontrakten som utløper om halvannet år. I stedet har de altså kommet fram til at han kan få lov til å reise hvis noen melder interesse for mannen med flest landskamper for Norge gjennom tidene. Struan Marshall vil i så fall få jobben med å skaffe Riise sin femte klubb i utlandet. Han er også agent for Liverpool-kaptein Steven Gerrard og en rekke andre Premier League-stjerner.
John Arne Riise (32) har fått beskjed av Fulham om at han kan finne seg en ny klubb, ifølge The Times.